เราเคยไปทานร้าน Osha ตรงสาขาร่วมฤดี ถนนวิทยุ ค่อนข้างประทับใจเลยนะคะ อาหารรสชาติดี พนักงานบริการดี การเสิร์ฟอาหารแต่ละอย่างก็มีลูกเล่นดึงดูดความสนใจมากเลย ครั้งนี้ได้มีโอกาสมาทานที่สาขานี้บ้างค่ะ ร้าน Osha Cafe สาขา Asiatique อยู่บริเวณโกดัง10 เดินเข้าไปเรื่อยๆร้านจะอยู่ทางซ้ายมือริมสุดค่ะ สังเกตง่ายมาก ป้ายมองเห็นชัดเจน มีรถตุ๊กๆอยู่หน้าร้าน จะไว้ถ่ายรูปคู่เก๋ๆหรือจะนั่งทานอาหารบนรถตุ๊กๆก็ได้บรรยากาศอีกแบบนะคะ แต่เราขอเข้าไปทานข้างในดีกว่า เย็นๆสบายๆดีค่ะ บรรยากาศภายในร้านก็ค่อนข้างทันสมัยนะ ตกแต่งได้สวยหรูแต่ก็แพงสมชื่อเลย นอกจากนี้ยังมีบริเวณที่เป็นที่สอนทำอาหารด้วย

เมนูที่สั่ง คือ

- ก๋วยเตี่ยวโอชา (190++ บาท)
ชื่อเมนูแปลกดีค่ะไม่เคยลองทาน แต่รสชาติเราว่าโอเคเลยล่ะ เป็นเส้นใหญ่ผัดๆมีรสหวาน เค็ม เผ็ดนิดๆแต่รวมๆแล้วกลมกล่อมดี ด้านบนเป็นปลาดอลลี่ คือทานเพลินๆอร่อยหมดซะงั้น เราว่ารสชาติเหมือนก่วยเตี๋ยวสุโขทัยผัดแห้ง ใครมาทานอยากแนะนำเมนูนี้ให้ลองค่ะ

- ต้มยำกุ้ง (290++ บาท)
ต้มยำกุ้งน้ำข้น ชามเล็ก ไม่ได้มีลูกเล่นการเสิร์ฟแบบสาขาร่วมฤดี แต่รสชาติเข้มข้นจัดจ้านใช้ได้ทีเดียว กุ้งสด เห็ดเยอะใช้ได้เลยค่ะ มีมะนาวและพริกแยกมาให้ถ้ารสชาติยังไม่ถูกปากก็ปรุงรสเพิ่มตามใจชอบได้เลย

- Osha Pork Chop (290++ บาท)
เมนูนี้ค่อนข้างที่จะใช้เวลารอนานพอสมควรเลย แต่ก็เป็นเมนูยอดฮิตที่หลายๆโต๊ะสั่งเช่นกันนะคะ สำหรับเราเนื้อหมูค่อนข้างแห้งไปหน่อยอ่ะ ไม่ค่อยนุ่ม ทานแล้วไม่ค่อยฟินเท่าที่ควร แต่รสชาติหมักมาได้โอเคเลยนะคะ ทานกับน้ำจิ้มแจ่วเข้ากันดีเลย

- ข้าวกล้องโอชา (30++ บาท)
ข้าวกล้องหอมนุ่ม หุงมาไม่แข็ง ธรรมดาๆค่ะ

- Mojito (240++ บาท)
รสชาติโอเค แก้เลี่ยนได้ดีเลยค่ะ

- น้ำเปล่าโอชา (30++ บาท)
ขวดสวยดี อิอิ

- ไอศครีมมะพร้าวอ่อน (90++ บาท)
ไอศครีมมะพร้าวอ่อน 2 ลูก ราดด้วยกะทิสดด้านบน มีเนื้อมะพร้าวโปะด้านบนเล็กๆ ด้านล่างเป็นกล้วยเชื่อม เป็นการผสมผสานกันระหว่างไอศครีมและกล้วยเชื่อมลงตัวทีเดียวค่ะ ไอศครีมก็หอมมะพร้าว อร่อยมาก แนะนำเลยค่ะ

ค่าเสียหายมื้อนี้อยู่ที่ 1,117 บาท โดยรวมอาหารรสชาติโอเคค่อนข้างไปทางดี พนักงานบริการดี เสียดายตรงที่มีค่า vat + service charge รวมแล้วต้องเสียเพิ่ม 17% โหดเอาเรื่องเหมือนกันนะคะ ทานอาหารเพิ่มได้อีกจานนึงเลยล่ะ ไว้นานๆทีเราค่อยมาละกัน 5555 หรือถ้าใครมีเพื่อนชาวต่างชาติต้องการพามาลองอาหารไทยๆ บรรยากาศดี ทานเสร็จแล้วเดินเที่ยวชมวิวต่อได้ ที่นี่ค่อนข้างตอบโจทย์เลยค่ะ หรือถ้ามีโอกาสพิเศษ ร้านนี้ก็เป็นอีกหนึ่งทางเลือกที่ดีเลย